UBiden Ugcotshwa Ukuba Ngumongameli Wakwele Melika
UBiden loNkosikazi Harris bafunge ibutho leMelika lihlome laphelela phandle kwesakhiwo seCongress ukwenzela ukuvimba abalandeli baka Trump ababethembise ukuthi bazahlasela ngosuku lolu besithi ukhetho lwebiwa ngabakubandla lama Democrats. Akulabufakazi obuveza lokhu.
MARYLAND — UMnu. Joseph Biden ugcotshwe ukuba ngumongameli namuhla esigodlweni selizwe leMelila eWashington DC. Ufungiswe nguJustice John Roberts, okhekhela idale leSupreme Court. “Mina uJoseph R. Biden ngiyafunga ukuba ngizasebenza ngilandela iziqondiso zewofisi kamongameli weMelika njalo ngivikele isisekelo sombuso welizwe leMelika.” Umsekeli wakhe, uNkosikazi Kamala Harris, ufungiswe nguJustice Sonia Sotomayo Ukufunga lokhu kutsho ukuthi uBiden usengumongameli wakwele Melika. UBiden loNkosikazi Harris bafunge ibutho leMelika lihlome laphelela phandle kwesakhiwo seCongress ukwenzela ukuvimba abalandeli baka Trump ababethembise ukuthi bazahlasela ngosuku lolu besithi ukhetho lwebiwa ngabakubandla lama Democrats. Akulabufakazi obuveza lokhu. UMongameli Donald Trump, umkakhe uNkosikazi Melania Trump lomdeni wonke, basuke namuhla ekuseni eWhite House bedlula eAndrews Airbase lapho abavalelise khona abantu bakwele Melika. Ekhuluma ngesikhathi esifanayo, uNkosikazi Melania Trump ubonge kakhulu bonke abantu bakwele Melika. UTrump wethule umbiko izolo kusihlwa lapho athe abekwenza kuzaqhubekela phambili. Engakasuki eWhite House wethule omunye umbiko wokwesula amacala abantu abedlula ikhulu lamatshumi amahlanu – 150, okugoqela umculi uDwayne Michael Carter owaziwa ngokuthi nguLil Wayne loMnu. Steve Bannon, okuthiwa weba imali yokwakha umduli wokuvimba abantu bokuza emngceleni wakwele Melika lele Mexico. Ngesikhathi uTrump evalelisa eAndrews Airbase, obekhokhela idale leSenate ekubandla lama Republicans, uMnu. Mitch McConnell, lokhokhela abakubandla lama Republicans edale leHouse of Representatives, uMnu. Kevin McCarthy, kade besenkonzweni loMnu. Joseph Biden loNkosikazi Kamala Harris lemuli zabo eWashington DC. UMcConnell uthi uTrump watshotshozela udlakela edale leCongress mhlaka 6 Zibandlela lapho abalandeli abangena ngenkani bezama ukuvimba ukubalwa kwama electoral votes. Umsekeli kaTrump, uMnu. Sikhumbuzo Mlalazi, ukhathazekile ngokusuka kuka Trump esikhundleni. UMnu. Joseph Tshuma, okubandla leZanu PF, uthi bekumele uTrump avume ukuba unqotshiywe kukhetho nguBiden. Abade bekumcimbi wokugcoba uBiden bagoqela abake bakhokhela ilizwe leMelika, uMnu. George Bush, uMnu. Bill Clinton labanye. Umsekeli kaTrump, uMnu. Mike Pence, laye usendaweni le. Kukhangelelwe ukuthi uBiden uzasuka eCongress ayengena esigondlweni sikamongameli, iWhite House. UBiden uthi uzimisele ukuguqula okunengi okwenziwa nguTrump, okugoqela ukuvimba abanye abantu bokuza abafisa ukuhlala kwele Melika. Kukhangelelwe ukuthi uBiden uzakhuthaza inkokheli yelizwe leZimbabwe ukuba ingephuli amalungelo kazulu, kuqhutshwe kahle ezokhetho njalo kuqulwe konke okufunakalayo ukwenzela ukuba kwesulwe izijeziso zenotho ezafakelwa abanye abakubandla elibusayo lilizwe leMelika lamanye.